   
#AgorAllan2024 #OpenOut2024

Cyfleoedd i artistiaid greu celfyddydau awyr agored newydd a mynd â nhw ar daith yng Nghymru

**Ysgrifennwyd gan Julie Ann Heskin 23/10/2023**

**Canllawiau Ymgeisio**

Mae hwn yn ganllaw sy'n disgrifio pa fath o artist a gwaith rydym yn chwilio amdano. Mae hefyd yn ateb cwestiynau a all fod gennych.

**Ein cefndir:**

Mae gan Gonsortiwm Celfyddydau Awyr Agored Cymru 9 o bartneriaid sy'n lleoliadau a gwyliau ar draws Cymru. Gall bob comisiwn gael ei archebu ar gyfer rhwng 6 a 9 sioe yn 2024.

Mae’r lleoliadau partner i gyd yn wahanol. Efallai y byddwch yn perfformio mewn canol tref, y tu allan i ganolfan gelfyddydau neu theatr, mewn parc neu ar dir eiddo.

Rydym yn chwilio'n arbennig am geisiadau gan:

* y gymuned Fyddar, anabl a/neu niwroamrywiol
* artistiaid sy’n awyddus i weithio drwy gyfrwng y Gymraeg a/neu’n ddwyieithog.

**Pwy all wneud cais?**

* Gallwch wneud cais fel prif artist os ydych yn byw yng Nghymru.
* Dylech ddweud wrthym gyda phwy yr hoffech weithio ac a ydynt o Gymru, y DU neu dramor.

**Rhaid i chi:**

* Allu gweithio'n gyfreithlon yn y DU
* Meddu ar y sicrwydd yswiriant priodol, neu’n gallu cael y sicrwydd yswiriant priodol.

**Rhaid i’ch Syniad:**

* Gael ei gynnal yn yr awyr agored
* Bod yn rhywbeth y mae pobl yn gallu ei wylio a/neu gymryd rhan ynddo. Er enghraifft, efallai y bydd canu, dawnsio, actio, cerddoriaeth, clownio neu syrcas yn rhan ohono.
* Rydym yn chwilio am syniad sy'n dod ag amrywiaeth eang o bobl ynghyd i weithio.
* Os oes rhannau llafar yn y sioe rhaid iddynt fod yn Gymraeg a/neu’n ddwyieithog h.y. Cymraeg a Saesneg.
* Bod mor gynhwysol â phosib h.y. perthnasol i ystod eang o bobl.

**Dyma sut rydym yn gweithio.**

* Byddwch yn barod i weithio â ni mewn modd cadarnhaol ac agored, gan rannu a dysgu gyda'n gilydd.
* Rydym yn awyddus i glywed sut mae pethau’n mynd gennych yn rheolaidd, ar lafar neu drwy e-bost. Bydd hyn yn helpu i ddatrys problemau a chynllunio'n iawn.
* Byddwn hefyd yn gofyn i chi sut aeth y prosiect ar ôl iddo orffen.

**Cwestiynau cyffredin**

**Pa mor fawr ddylai'r gwaith fod?**

Nid oes rheol ynghlwm â hyn ond mae comisiynau ar raddfa fach fel rheol - golyga hyn berfformiadau sy’n cynnwys 1 neu 2 o berfformwyr fel arfer i gynulleidfaoedd gyda llai na 200 ar y tro.

**Faint o arian allaf wneud cais amdano?**

Gallwch wneud cais am hyd at £6000 yn cynnwys TAW i greu'r gwaith. Gall hyn fod yn ychwanegol at gronfeydd arian eraill sydd gennych eisoes. Mae modd i chi wneud cais am arian ychwanegol i ddatblygu Iaith Arwyddion Prydain a/neu ddisgrifiad sain ar gyfer eich perfformiad. Cysylltwch â ni i drafod os bydd angen cymorth arnoch gydag unrhyw anghenion mynediad ar gyfer creu’r perfformiad a mynd ar daith.

**Beth sydd angen i mi ei gynnwys yn fy nghyllideb?**

Dylai eich cyllideb ddangos yr holl arian sydd ei angen i ddatblygu ac ymarfer eich syniad.

Byddwch angen cynnwys:

* Artistiaid/ymarfer creadigol (mae graddfa ddyddiol yn ddefnyddiol yma)
* Lle i ymarfer os oes angen
* Ffioedd dylunio
* Gwneud eich gwisgoedd ac adeiladu eich set a'ch propiau
* Os ydych wedi eich cofrestru ar gyfer TAW, peidiwch â chynnwys TAW y gallwch ei hadennill.
* Costau mynediad i wneud eich gwaith, er enghraifft rhywun i gymryd nodiadau, dehonglydd Iaith Arwyddion Prydain, gweithiwr cymorth, gyrrwr.

**Pa gostau ddylai fod yn rhan o fy ffi berfformio?**

Gall cyfanswm eich ffi berfformio am un diwrnod fod rhwng £400 - £1000 yn ddibynnol ar ei faint a nifer y bobl sydd ynddo.

Pethau i feddwl amdanynt wrth gyfrifo hyn:

* Faint o sioeau y gallwch eu cynnal bob dydd
* Pa mor bell y bydd rhaid i chi deithio
* Llety dros nos pe bai angen
* Ffi artistiaid am y diwrnod.

**A oes angen i mi gynnwys costau technegol yn fy ffi berfformio?**

Byddwch yn perfformio mewn digwyddiadau a gwyliau prysur ac efallai na all y lleoliad ddarparu’r staff/criw, pŵer na chynorthwyydd personol bob amser. Dylech fod yn hunangynhaliol a chynllunio beth sydd ei angen arnoch yn ofalus. Mae hyn yn cynnwys rheoli llwyfan neu gymorth technegol yn ystod eich amser ar y safle os ydych yn credu bod eu hangen arnoch ynghyd â chyfarpar sain neu gyfrifiaduron a phŵer ar eu cyfer.

**A oes unrhyw gymorth ychwanegol i’w gael?**

Cyn i chi wneud cais, mae modd i chi drefnu sesiwn gyda chynhyrchydd i’ch helpu i archwilio a mireinio’ch syniad. Byddwn yn cynnig hyn yn ystod ein sgwrs gyntaf.

Pan fyddwch yn creu eich perfformiad mae modd i chi ddewis mentor i weithio ag o.

Mae mentor yn arbenigwr profiadol a all gynnig cymorth gyda gwisgoedd, gweithio ar y stori rydych yn ei hadrodd, gwneud propiau, cyfarwyddo, Cymraeg/Iaith Arwyddion Prydain, symudiad etc.

Pe baech yn cael y comisiwn, byddwn yn siarad â chi ynghylch eich syniadau ac yn eich cynorthwyo i bennu pwy yw'r person gorau i chi. Gall fod yn un neu fwy o bobl, yn cynnig cyfanswm o hyd at 3 diwrnod o gymorth.

Bydd Articulture hefyd yn darparu cynhyrchydd. Bydd y cynhyrchydd yn cynnig cymorth gyda threfnu ac archebu eich taith. Gallwn hefyd gynnig cymorth gydag anghenion mynediad.

**A gaf i wneud cais am arian i fynd â darn awyr agored sydd eisoes yn bodoli ar daith?**

Na chewch. Ni allwn gynorthwyo unrhyw brosiectau sydd eisoes wedi bod ar daith yng Nghymru.

**A gaf i wneud cais i ailddatblygu darn sydd eisoes yn bodoli?**

Annhebygol. Mae'r comisiwn hwn ar gyfer datblygu gwaith awyr agored newydd. Byddai angen i chi ddweud wrthym sut y mae wedi newid er mwyn i ni ei ystyried.

**Rwyf wedi derbyn arian datblygu gan Gyngor Celfyddydau Cymru i ymchwilio i fy syniad; a gaf i barhau i wneud cais am gyllid i greu fy narn?**

Cewch, cyn belled â bod eich proses Ymchwil a Datblygu ar wahân i’ch proses greu.

**Os bydd fy syniad i'n cael ei ddewis, a gaf i barhau i deithio i ddigwyddiadau eraill nad ydynt yn rhan o'r rhwydwaith CCAAC?**

Rhaid i archebion partneriaid CCAAC gael blaenoriaeth gennych yn ystod y flwyddyn y cawsoch eich comisiynu.

**Mae gen i gyllid o ffynonellau eraill wedi’i drefnu - a gaf i barhau gyda gwneud cais am gymorth?**

Cewch, eglurwch pwy arall sydd wedi cytuno i'ch cynorthwyo ac a oes yna unrhyw amodau.

**Rwyf wedi gwneud cais am gyllid ond nid wyf yn gwybod eto a yw wedi ei gadarnhau; a gaf i barhau gyda chyflwyno cais i chi?**

Cewch, ond dywedwch wrthym am ganlyniad eich cais unwaith y cewch wybod.

**A gaf i wneud cais drwy fideo neu recordiad sain?**

Cewch, rydym yn croesawu ceisiadau fideo neu sain. Sicrhewch fod eich fideo yn ateb y cwestiynau sydd ar y ffurflen gais yn llawn, a chofiwch gynnwys eich cyllideb. Gallwn eich cynorthwyo i wneud cais dros fideo gan ddefnyddio Iaith Arwyddion Prydain a/ neu gyfieithydd Iaith Arwyddion Prydain pe bai angen. Gallwch hefyd wneud cais drwy recordiad sain neu gyfweliad Zoom wedi ei recordio.

**A gaf i gymorth gyda fy nghais?**

Cewch, gallwn eich helpu gyda hyn. Rydym yn gweithio’n agos â ‘Taking Flight’ eleni i

gynnig cymorth gydag unrhyw anghenion mynediad, felly cysylltwch â ni a gallwn drefnu’r cymorth sydd ei angen arnoch.  
  
DYDDIAD CAU**: 12noon, Dydd Gwener 2 Chwefror 2024**

**Beth sy'n digwydd ar ôl i mi anfon fy syniad atoch?**

|  |  |  |  |
| --- | --- | --- | --- |
| **23Chwefror 2024** | **4 Mawrth 2024** | **Dechrau mis Mai** | **Dechrau mis Mehefin** |
| Byddwn yn rhoi gwybod i chi os ydych wedi cael eich dewis. | Byddwch yn dechrau datblygu eich syniad gyda chymorth gan Articulture | Barod am ymarfer cyhoeddus | Barod i fynd ar daith |

**Os oes gennych unrhyw gwestiynau eraill, cysylltwch â ni:**

**E-bost - julieann@articulture-wales.co.uk**

**Ffôn (galwad neu neges destun) - 07890681212**

**Facebook -** [**www.facebook.com/ArticultureWales**](http://www.facebook.com/ArticultureWales)

**Twitter -** [**https://twitter.com/Articulture\_**](https://twitter.com/Articulture_)

**Instagram** - [**https://www.instagram.com/articulture\_wales/**](https://www.instagram.com/articulture_wales/)

Trefnu lleoliadau’r daith ar y gweill:

|  |  |  |
| --- | --- | --- |
| Partner Consortiwm | Dyddiadau i'w cadarnhau | Amgylchedd |
| Ymarfer Cyhoeddus | Gŵyl y banc mis Mai | Tref farchnad, parc |
| Y Neuadd Les, Ystradgynlais | 2 /3/ Mehefin neu Awst | Parc trefol neu’r tu allan i’r theatr |
| Taliesin, Abertawe | 1 / 2 Mehefin 2024 | Y tu allan i’r ganolfan gelfyddydau, yn iard y theatr/ar hyd glanfa’r afon |
| Glan yr Afon, Casnewydd, Sblash Mawr | 20/21 Mehefin 2024 | Strydoedd trefol ger y theatr |
| Pontio, Bangor | 20 Gorffennaf 2024 | Y tu allan i’r theatr |
| Theatr Clwyd | 2 /3 /4 /Awst | Parc trefol |
| Eisteddfod Genedlaethol Cymru. | 3-10 Awst | Parc Ynysangharad, Pontypridd |
| Sefydliad y Glowyr Coed-duon, Caerffili | 5-11 Awst | Parciau yng Nghaerffili |
| Ymddiriedolaeth Awen, Pen-y-bont ar Ogwr | Yr haf | Parc neu ganol tref |
| Lleoliadau eraill yng Nghymru x3 | I'w cadarnhau | Parc neu ganol tref |